Jóhann Jónsson: matreiðslumaður í Ostabúðinni

Ostabúðin er sælkeraverslun við Skólvörðustíginn með ostaborði, forrétta- og áleggsborði, alls kyns pastaréttum, olíum og ediki. Einnig er rekin veisluþjónusta og boðið er upp á létta hádegisrétti, sem hægt er að borða á staðnum eða taka með sér. Jóhann Jónsson er eigandi Ostabúðarinnar:

„Við höfum frá upphafi lagt áherslu á að vera með úrval af íslenskum og erlendum ostum, sem verslunin flytur inn og erum með mikla breidd af pylsum bæði innlendum og erlendum og hráskinku. Þá erum við með frábærar vörur frá Oliviers-Co frá Frakklandi, ólífuolíur, edik og fleira. Þegar við náðum samningum við Oliviers-Co í Frakklandi fyrir þremur árum má segja að náðst hafi að sérhæfa verslunina endanlega eins og ég vil hafa hana. Okkar aðaltími er hádegið og þá er yfirleitt alltaf fullt hjá okkur og reynum við allt sem við getum til að halda uppi fjölbreytni í Rétti dagsins.

Hvað varðar þjónustu út á við, þá er mikið leitað til okkar bæði fyrir jól og áramót með gjafavörur og hefur sá liður vaxið jafnt og þétt. Er þá um að ræða körfur með ýmsum lúxusvarningi sem bæði fyrirtæki og einstaklingar kaupa af okkur. Veisluþjónustan er öflug og þjónum við þar meðal annars ýmsum borgarstofnunum, fyrirtækjum og einstaklingum auk þess sem mikið er pantað hjá okkur fyrir afmæli og fermingar.“

Jóhann segir það hafa tekið sinn tíma að koma rekstrinum í það horf sem hann hafi hugsað í upphafi: „Allt tókst þetta á endanum og er ég mjög ánægður hvernig til hefur tekist, markhópurinn er góður og vaxandi uppgangur í rekstrinum. Ég er bjartsýnn á framtíðina og hef enga trú á öðru en að yfirstandandi efnahagsörðugleikar gangi fljótt yfir og þjóðin rétti úr kútnum.“

Eiginkona Jóhanns er Hafdís Harðardóttir og eiga þau eitt barn saman. Fyrir á Jóhann tvö börn. Jóhann er lærður matreiðslumaður og lærði iðn sína á Hótel Holti.

Helsta áhugamál Jóhanns er veiðar: „Ég er fæddur og uppalinn í Borgarnesi, einn sjö systkina, og faðir minn er mikill veiðimaður. Ég var mjög ungur þegar hann fór að taka mig með á veiðar, hvort sem var verið að veiða fisk eða fugl og fór fyrst að veiða með byssu tíu ára gamall. Má segja að ég hafi síðan verið meira og minna á veiðum og stunda veiðar allt árið. Rjúpnaveiðitíminn er nýliðinn, en rjúpnaveiðar eru í miklu uppáhaldi hjá mér . Ég fer yfirleitt á æskuslóðir til að veiða rjúpuna enda þekki ég þar vel til. Eftir áramót er það stokköndin og þá verður Suðurland fyrir valinu.

Saman erum við hjónin mikið fyrir að ferðast og þá einkum til útlanda og uppáhaldsborgin okkar er París. Þangað förum við reglulega. Auk þess að njóta borgarinnar er tíminn notaður til að líta í kringum sig og sjá hvað aðrir eru að gera, sem eru í líkum rekstri, og fá jafnvel hugmyndir. Síðastliðið sumar fórum við í mánaðarferð til Ítalíu, dvöldum að mestu leyti í Toscana þar sem matarmenningin er eins og í París á háu stigi. Ég get því oft samræmt vinnu og áhugamál í ferðum okkar, sem kemur rekstrinum til góða.”

Nafn: Jóhann Jónsson.

Fæðingarstaður: Borgarnes, 1. desember 1972.

Foreldrar: Jón Eggertsson og Guðrún Þórðardóttir.

Maki: Hafdís Harðardóttir

Börn: Birgitta Eygló, 13 ára, Unnur Björg, 12 ára og Andri Már 2ja ára.

Menntun: Matreiðslumaður.

Texti: Hilmar Karlsson. Mynd: Geir Ólafsson.